Dokter se ontbinde lyk in huis gekryArgieffoto: Kent Williamson Die ontbindende lyk van ŉ 63-jarige mediese dokter is Dinsdag in haar luukse huis in Durban aangetref. Lt.kol. Thulani Zwane, provinsiale polisiewoordvoerder van KwaZulu-Natal, het bevestig die polisie is Dinsdagaand na die vrou se huis in Browns Driftweg in Umgenipark ontbied. “By die polisie se aankoms op die toneel is die vermoorde vrou se liggaam op haar slaapkamer se vloer met hoofbeserings aangetref,” het hy gesê. Die plaaslike gemeenskapskoerant, die Northglen News, berig daar was maskeerband om haar gesig gedraai. Ao. Leon Audh, woordvoerder van die Greenwoodpark-polisiestasie, het aan die koerant gesê die vrou is Donderdag vir die laaste keer lewend gesien. “ŉ Buurman het op haar liggaam afgekom nadat hy opgemerk het haar huis se agterdeur staan oop. Haar liggaam was reeds besig om te ontbind toe hy haar aangetref het,” het Audh aan die koerant gesê. Die vrou was ŉ plaaslike dokter. Zwane het gesê die motief vir die moord is nog onbekend en die Greenwoodpark-polisie ondersoek ŉ saak van moord.